नारदपुराणम्- पूर्वार्धः/अध्यायः १०८
ब्रह्मोवाच ।।
मरीचे श्रृणु वक्ष्याभि पुराणं गारुडं शुभम् ।।
गरुडायाब्रवीत्पृष्टो भगवान्गरुडासनः ।। १०८-१ ।।

एकोनविंशसाहस्रं तार्क्ष्यकल्पकथान्वितम् ।।
पुराणोपक्रमप्रश्नः सर्गः संक्षेपतस्ततः ।। १०८-२ ।।

सूर्यादिपूजनविधिर्दीक्षाविधिरतः परम् ।।
श्राद्धपूजा ततः पश्चान्नवव्यूहार्चनं द्विज ।। १०८-३ ।।

पूजाविधानं च तथा वैष्णवं पंजरं ततः ।।
योगाध्यायस्ततो विष्णोर्नामसाहस्रकीर्तनम् ।। १०८-४ ।।

ध्यानं विष्णोस्ततः सूर्यपूजा मृत्युंजयार्चनम् ।।
मालामंत्रः शिवार्चाथ गणपूजा ततः परम् ।। १०८-५ ।।

गोपालपूजा त्रैलोक्यमोहनश्रीधरार्चनम् ।।
विष्ण्वर्चा पंचतत्त्वार्चा चक्रार्चा देवपूजनम् ।। १०८-६ ।।

न्यासादिसंध्योपास्तिश्च दुर्गार्चाथ सुरार्चनम् ।।
पूजा माहेश्वरी चातः पवित्रारोपणार्चनम् ।। १०८-७ ।।

मूर्तिध्यांनवास्तुमानं प्रासादानां च लक्षणम् ।। 
प्रतिष्ठा सर्वदेवानां पृथक्पूजा विधानतः ।। १०८-८ ।।

योगोऽषटांगो दानधर्माः प्रयश्चित्तविधिक्रिया ।।
द्वीपेशनरकाख्यानं सूर्यव्यूहश्च ज्योतिषम् ।। १०८-९ ।।

सामुद्रिकं स्वरज्ञानं नवरत्नपरीक्षणम् ।।
माहात्म्यमथ तीर्थानां गयामाहात्म्यमुत्तमम् ।। १०८-१० ।।

ततो मन्वंतराख्यानं पृथक्पृथग्विभागशः ।।
पित्राख्यानं वर्णधर्मा द्रव्यशुद्धिः समर्पणम् ।। १०८-११ ।।

श्राद्धं विनायकस्यार्चा ग्रहयज्ञस्तथआ श्रमाः ।।
जननाख्यं प्रेतशौचं नीतिशास्त्रं व्रतोक्तयः ।। १०८-१२ ।।

सूर्यवंशः सोमवंशोऽवतारकथनं हरेः ।।
रामायणं हरेर्वंशो भारताख्यानकं ततः ।। १०८-१३ ।।

आयुर्वेदनिदानं प्राक् चिकिकत्सा द्रव्यजा गुणाः ।।
रोगघ्नं कवचं विष्णोर्गारुडं त्रैपुरो मनुः ।। १०८-१४ ।।

प्रश्नचूडामणिश्चांतो हयायुर्वेदकीर्तनम् ।।
ओषघीनाम कथनं ततो व्याकरणोहनम् ।। १०८-१५ ।।

छंदः शास्त्रं सदाचारस्ततः स्नानविधिः स्मृतः ।।
तर्पणं वैश्वदेवं च संध्या पार्वणकर्म च ।। १०८-१६ ।।

नित्यश्राद्धं सर्पिडाख्यं धर्मसारोऽघनिष्कृतिः ।।
प्रतिसंक्रम उक्ताः स्म युगधर्माः कृतेः फलम् ।। १०८-१७ ।।

योगशास्त्रं विष्णुभक्तिर्नमस्कृतिफलं हरेः ।।
माहात्म्यं वैष्णवं चाथ नारसिंहस्तवोत्तमम् ।। १०८-१८ ।।

ज्ञानामृतं गुहुष्टकं स्तोत्रं विष्ण्वर्चनाह्वयम् ।।
वेदांतसांख्यसिद्धांतो ब्रह्मज्ञानं तथात्मकम् ।। १०८-१९ ।।

गीतासारः फलोत्कीर्तिः पूर्वखंडोऽयमीरितः ।।
अथास्यैवोत्तरे खंडे प्रेतकल्पः पुरोदितः ।। १०८-२० ।।

यत्र तार्क्ष्येण संपृष्टो भगवानाह वाडवाः ।।
धर्मप्रकटनं पूर्वं योगिनां गतिकारणम् ।। १०८-२१ ।।

दानादिकं फलं चापि प्रोक्तमन्त्रोर्द्धदैहिकम् ।।
यमलोकस्थमार्गस्य वर्णन च ततः परम् ।। १०८-२२ ।।

षोडशश्राद्धफलको वृत्तांतश्चात्र वर्णितः ।।
निष्कृतिर्यममार्गस्य धर्मराजस्य वैभवम् ।। १०८-२३ ।।

प्रेतपीडांविनिर्द्देशः प्रेतचिह्ननिरूपणम् ।।
प्रेतानां चरिताख्यानं कारणं प्रेततां प्रति ।। १०८-२४ ।।

प्रेतकृत्यविचारश्च सर्पिडीकरणोक्तयः ।।
प्रेतत्वमोक्षणाख्यानं दानानि च विमुक्तये ।। १०८-२५ ।।

आवश्यकोत्तमं दानं प्रेतसौख्यकरोहनम् ।।
शारीरकविनिर्देशो यमलोकस्य वर्णनम् ।। १०८-२६ ।।

प्रेतत्वोद्धारकथनं कर्मकृर्त्तृविनिर्णयः ।।
मृत्योः पूर्वक्रियाख्यानं पश्चात्कर्मनिरूपणम् ।। १०८-२७ ।।

मध्यषोडशकश्राद्धं स्वर्गप्राप्तिक्रियोहनम् ।।
सूतकस्याथ संख्यांनं नारायणबलिक्रिया ।। १०८-२८ ।।

वृषोत्सर्गस्य माहात्म्यं निषिद्धपरिवर्जनम् ।।
अपमृत्युक्रियोक्तिश्च विपाकः कर्मणां नृणाम् ।। १०८-२९ ।।

कृत्याकृत्यविचारश्च विष्णुध्यानविमुक्तये ।।
स्वर्गतौ विहिताख्यानं स्वर्गसौख्यनिरूपणम् ।। १०८-३० ।।

भूर्लोकवर्णनं चैव सप्ताधोलोकवर्णनम् ।।
पंचोर्द्ध्वलोककथनं ब्रह्मांडस्थितिकीर्तनम् ।। १०८-३१ ।।

ब्रह्मांडानेकचरितं ब्रह्मजीवनिरूपणम् ।।
आत्यंतिकं लयाख्यानं फलस्तुति निरूपणम् ।। १०८-३२ ।।

इत्येतद्गारुडं नाम पुराणं भुक्तिमुक्तिदम् ।।
कीर्तितं पापशमनं पठतां श्रृण्वतां नृणाम् ।। १०८-३३ ।।

लिखित्वैतत्पुराणं तु विषुवे यः प्रयच्छति ।।
सौवर्णहंसयुग्माढ्यं विप्राय स दिवं व्रजेत् ।। १०८-३४ ।।

इति श्रीबृहन्नारदीयपुराणे पूर्वभागे बृहदुपाख्याने चतुर्थपादे गारुडानुक्रमणीवर्णनं नामाष्टोत्तरशततमोऽध्यायः ।। १०८ ।।

नारदपुराणम्- पूर्वार्धः